Novotný, Viliam, poslanec NR SR (2015-05-29):
Ďakujem pekne za slovo. Budem hovoriť naozaj veľmi krátko. Tento poslanecký návrh zákona, ktorý dnes prerokúvame, rieši problematiku, ktorou sme sa už zaoberali opakovane v tejto snemovni, problematiku rozšírenia povinnosti mať pracovnú zdravotnú službu pre zamestnávateľov. Treba povedať, že táto povinnosť je nielen administratívne, ako to hovoril pán navrhovateľ, ale aj finančne nesmierne náročná, a ako lekár poviem, že zbytočná. Pracovná zdravotná služba pre pracovníkov v prvej a druhej kategórii prác je, dámy a páni, zbytočná. Preto si myslím, že tá správna diskusia, ktorú by sme mali viesť v tejto Národnej rade, by mala byť o tom, že ju treba zrušiť. Tu už také poslanecké návrhy zákonov boli, aby pracovná zdravotná služba pre pracovníkov v prvej a druhej kategórii, budem len miernejší, nebola povinná. Ak sa zamestnávateľ rozhodne, že chce mať pracovnú zdravotnú službu, lebo má veľa takých zamestnávateľov, alebo má zamestnancov v tretej a štvrtej kategórii prác a chce to rozšíriť, lebo má s tým dobrú skúsenosť, má vlastnú polikliniku veľká firma, má vlastnú pracovnú zdravotnú službu, lebo máme také firmy na Slovensku, nech sa páči. Ale aby bola povinná pracovná zdravotná služba pre zmrzlinára, ktorý zamestnáva vlastnú manželku, považujem to za úplne smiešne, to, čo sa tu podarilo vytvoriť ministerstvu zdravotníctva, veľmi vágne sa odvolávajúc na smernicu Európskej únie. K tomu, s čím prišli páni navrhovatelia, by som povedal len toľko, že sú to v princípe kozmetické úpravy, pretože nechávajú povinnosť mať pracovnú zdravotnú službu pre pracovníkov v prvej a druhej kategórii pre zamestnávateľov. Tá prvá úprava, s ktorou prichádzajú, je skutočnosť, že dnes musíte zabezpečiť pracovnú zdravotnú službu aj pre pracovníkov prvej a druhej kategórie buď prostredníctvom špecializovanej firmy, alebo prostredníctvom bezpečnostného technika, ktorého musíte mať buď zamestnaného, alebo mať s ním dohodu, že vám bude robiť pracovnú zdravotnú službu, a tento musí mať odborné vzdelávanie v oblasti bezpečnosti a ochrany zdravia pri práci, resp. špecifickú odbornú prípravu z bezpečnosti a ochrany zdravia v trvaní 16 hodín. Čiže potrebuje mať kurz, aby som to povedal po slovensky, jednoducho. To, čo navrhujú navrhovatelia, je, aby ak povedzme živnostník, o ktorom som hovoril, že má zmrzlinu alebo cukráreň, alebo potraviny a zamestnáva svoju manželku alebo svojho syna, alebo má jedného, dvoch zamestnancov, mohol v podstate zabezpečiť túto pracovnú zdravotnú službu on sám ako konateľ spoločnosti alebo ako vlastník spoločnosti s tým, že, samozrejme, musí splniť tú druhú podmienku, teda musí mať špecifickú odbornú prípravu z bezpečnosti a ochrany zdravia v trvaní 16 hodín. Tak áno, rozumiem tomu, že to môže byť určité šetrenie administratívnych aj finančných nákladov, aj keď musím tak podprahovo povedať, že preložil som si to do slovenčiny, že živnostníkov pošleme na dvojdňový kurz, resp. si kúpia certifikát z dvojdňového kurzu, on nebude zadarmo, takže budú s tým mať určite finančné náklady. Preto si myslím, že najjednoduchšie by bolo zrušiť pracovnú zdravotnú službu pre pracovníkov v prvej a druhej kategórii, resp. ju urobiť dobrovoľnou, ak to zamestnávateľ chce pracovníkom poskytnúť. To druhé opatrenie, takisto v princípe kozmetického charakteru, hovorí o zvyšovaní počtu zamestnancov na potrebu mať pracovnú zdravotnú službu späť na 15, resp. z 19 na 50 v druhej, resp. v prvej kategórii. Je to logické, keď sa pamätáte, pred rokmi sme riešili, či má alebo nemá byť pracovná zdravotná služba aj v druhej kategórii vykonávaných prác a vtedy sme mali v zákone a presadzoval som to ja, hranicu 50 zamestnancov na to, aby museli mať vo firme pracovnú zdravotnú službu, ak majú aj pracovníkov, ktorí vykonávajú práce v druhej kategórii, čiže nechceli sme zaťažovať malé firmy a živnostníkov takouto administratívnou záťažou. Zhrnuté a podčiarknuté, ja podporím tento poslanecký návrh zákona. Určite je lepší ako to, čo máme momentálne v legislatíve napísané, ale záverom mi dovoľte zhrnúť veľmi krátko, že pracovnú zdravotnú službu považujem za zbytočnú finančnú záťaž, predovšetkým; pardon, páni... (Zmĺknutie rečníka pre hluk v sále, prerušenie vystúpenia predsedajúcou.)